รายงาน : อุตสาหกรรมอ้อยน้ำตาลทรายไทย ก้าวไกลสู่ยุค 4.0
เมื่อน้ำตาลในตลาดโลกมีความผันผวน  น้ำตาลมีปริมาณมาก ราคาจะตกต่ำ ส่งผลต่อรายได้ของระบบและเกษตรกรชาวไร่อ้อย   ดังนั้น กระทรวงอุตสาหกรรม โดยสำนักงานคณะกรรมการอ้อยและน้ำตาลทราย   จึงได้เล็งเห็นความสำคัญ ปรับโครงสร้างอุตสาหกรรมอ้อยน้ำตาลทรายทั้งระบบ ตั้งแต่ต้นทาง คือ เกษตรกรชาวไร่อ้อย  โรงงานน้ำตาล และผลิตภัณฑ์จากอ้อย จนถึงปลายทางการส่งออก  รวมทั้งต่อยอดอุตสาหกรรมเดิมที่มีศักยภาพ  โดยนำอ้อย หรือน้ำอ้อยไปผลิตสินค้าชนิดอื่นที่ไม่ใช่น้ำตาลทรายโดยตรง อาทิ ไบโอชีวภาพ  อุตสาหกรรมพลังงาน เอทานอล   เป็นต้น   รวมทั้ง วิจัยและพัฒนาอย่างครบวงจร เพื่อสร้างความเข้มแข็งและมั่งคงให้แก่อุตสาหกรรมอ้อยน้ำตาลทราย

นางวรวรรณ  ชิตอรุณ   เลขาธิการคณะกรรมการอ้อยและน้ำตาลทราย  กล่าวว่า สำนักงานคณะกรรมการอ้อยและน้ำตาลทราย   ได้ส่งเสริมให้ความรู้  ในด้านต่างๆ  เช่น พันธุ์อ้อย  เกษตรแปลงใหญ่  เกษตรอุตสาหกรรม โดยเน้นการทำเกษตรแบบรักษาสิ่งแวดล้อม  ทั้งนี้  จึงได้ผนึกกำลังโรงงานน้ำตาล เกษตรกรชาวไร่อ้อย โชว์ศักยภาพการพัฒนาอุตสาหกรรมอ้อยและน้ำตาลทรายไทย ภายใต้แนวคิด "อุตสาหกรรมอ้อยน้ำตาลทรายไทย ก้าวไกลสู่ยุค 4.0"  พร้อมมอบรางวัลเพื่อเป็นขวัญกำลังใจให้แก่ชาวไร่อ้อยและโรงงานน้ำตาลที่มีผลการดำเนินงานดีเด่น ประจำปี 2561

สำหรับการปรับเปลี่ยนจากการเกษตรแบบดั้งเดิมไปสู่การเกษตรสมัยใหม่ที่เน้นการบริหารจัดการและเทคโนโลยี  หรือ Smart Farming  โดยยึดหลักเศรษฐกิจพอเพียง จะทำให้เกษตรกรชาวไร่อ้อยมีรายได้ที่มีเสถียรภาพอย่างยั่งยืน